**ΔΙΑΓΩΝΙΣΜΟΣ ΓΙΑ ΤΗ ΣΥΓΓΡΑΦΗ ΚΑΙ ΕΙΚΟΝΟΓΡΑΦΗΣΗ ΠΑΙΔΙΚΟΥ ΒΙΒΛΙΟΥ ΑΠΟ ΕΝΗΛΙΚΕΣ**

Ημερομηνία έναρξης: **2 Απριλίου 2017**, Παγκόσμια Ημέρα Παιδικού Βιβλίου

Η Βιβλιοθήκη του Πολιτιστικού Ιδρύματος Ομίλου Πειραιώς και η Δημοτική Βιβλιοθήκη Καλλιθέας γιορτάζουν την Παγκόσμια Ημέρα Παιδικού Βιβλίου 2017 με ποικίλες δράσεις και προκηρύσσουν για τέταρτη συνεχόμενη χρονιά διαγωνισμό συγγραφής και εικονογράφησης παιδικού βιβλίου από ενήλικες (ημερομηνία έναρξης: 2 Απριλίου), που θα ολοκληρωθεί σε δυο φάσεις.

**ΗΜΕΡΟΜΗΝΙΕΣ**

Πρώτη Φάση: Υποβολή παραμυθιών από Κυριακή 2/4/2017 έως Παρασκευή 23/6/2017

Τρίτη 11/7/2017: Ανακοίνωση αποτελεσμάτων από την επιτροπή και διάθεση του κειμένου που θα έχει επιλεγεί στο κοινό για τη δεύτερη φάση.

Δεύτερη Φάση: Υποβολή των σχεδίων για την εικονογράφηση του βιβλίου από Τρίτη 11/7/2017 έως Παρασκευή 22/9/2017

Τρίτη 3/10/2017: Ανακοίνωση των αποτελεσμάτων για την εικονογράφηση του βιβλίου.

**ΟΡΟΙ ΣΥΜΜΕΤΟΧΗΣ-ΣΥΓΓΡΑΦΗ**

**1. Ο διαγωνισμός αφορά τη συμμετοχή ενηλίκων**

**2. Τα παραμύθια που μπορούν να συμμετέχουν στον διαγωνισμό πρέπει να πληρούν τις εξής προϋποθέσεις:**

• Να μην έχουν εκδοθεί και να μην έχουν αναρτηθεί σε ιστότοπο του διαδικτύου.

• Η γλώσσα τους να είναι η ελληνική.

• Να είναι πρωτότυπα.

• Η έκτασή τους να μην υπερβαίνει τις 2.000 λέξεις.

• Κάθε συγγραφέας μπορεί να υποβάλει ένα μόνο έργο.

• Να απευθύνονται σε παιδιά ηλικίας 6-9 χρονών.

• Τα αντίτυπα που θα κατατεθούν πρέπει να είναι δακτυλογραφημένα με Times New Roman και μέγεθος γραμμάτων 12.

**3. Πηγή έμπνευσης του παραμυθιού θα είναι το θέμα που όρισε για το 2017 το Διεθνές Συμβούλιο Μουσείων (ICOM), με τίτλο «Μουσεία και αμφιλεγόμενες ιστορίες: τα μουσεία μιλούν για εκείνα που δεν λέγονται», στο πλαίσιο του εορτασμού της Διεθνούς Ημέρας Μουσείων**. «Με την επιλογή του θέματος αυτού, το ICOM επιθυμεί να αναδείξει τα μουσεία ως φορείς κοινωνικής ειρήνης, πιστεύοντας ότι η παρουσίαση αμφιλεγόμενων ή αμφισβητούμενων ζητημάτων μπορεί να αποτελέσει ένα πρώτο βήμα για την κοινωνική συμφιλίωση και την αρμονική συμβίωση των ανθρώπων. Τα μουσεία μπορούν να συμβάλλουν στην κατανόηση δύσκολων, αντιφατικών ή σύνθετων πτυχών της ανθρώπινης ιστορίας. Επιπλέον, ως χώροι διαμεσολάβησης και διαλόγου, έχουν τη δυνατότητα να παίξουν ουσιαστικό ρόλο στην ειρηνική αντιμετώπιση τραυματικών ιστοριών, προσφέροντας πολλαπλές οπτικές και αναγνώσεις».

**ΟΡΟΙ ΣΥΜΜΕΤΟΧΗΣ-ΕΙΚΟΝΟΓΡΑΦΗΣΗ**

**1. Ο διαγωνισμός αφορά τη συμμετοχή ενηλίκων**

**2. Τα έργα που μπορούν να συμμετέχουν στον διαγωνισμό πρέπει να πληρούν τις εξής προϋποθέσεις:**

• Να μην έχουν παρουσιαστεί και να μην έχουν αναρτηθεί σε ιστότοπο του διαδικτύου.

• Να είναι πρωτότυπα.

• Κάθε καλλιτέχνης μπορεί να υποβάλει μία μόνο συμμετοχή.

**ΑΙΤΗΣΗ ΣΥΜΜΕΤΟΧΗΣ**

Α) Καταληκτική ημερομηνία υποβολής της **αίτησης συμμετοχής για τη συγγραφή (συνοδευόμενης από το κείμενο): Παρασκευή 23 Ιουνίου 2017.**

Οι υποψήφιοι μπορούν να στείλουν με συστημένη επιστολή (η ταχυδρομική σφραγίδα αποτελεί απόδειξη για την ημερομηνία αποστολής) στην ταχυδρομική διεύθυνση:

**ΒΙΒΛΙΟΘΗΚΗ ΠΟΛΙΤΙΣΤΙΚΟΥ ΙΔΡΥΜΑΤΟΣ ΟΜΙΛΟΥ ΠΕΙΡΑΙΩΣ**

**Σαλαμίνος 72-74, 17675, Καλλιθέα, Αθήνα, Υπόψιν Βασιλικής Τύρλα**

με την ένδειξη:

**Διαγωνισμός συγγραφής και εικονογράφησης παιδικού βιβλίου για ενήλικες/ Συγγραφή**

ή να παραδώσουν οι ίδιοι, στην ίδια διεύθυνση κατά τις εργάσιμες μέρες και ώρες 10:00-16:00.

Όσοι επιθυμούν να λάβουν μέρος θα πρέπει να παραδώσουν/αποστείλουν:

• Την αίτηση συμπληρωμένη σε όλα τα υποχρεωτικά πεδία.

• Πέντε (5) αντίτυπα του κειμένου και 1 cd.

Β) Καταληκτική ημερομηνία υποβολής της **αίτησης συμμετοχής για την εικονογράφηση (συνοδευόμενης από τα έργα): Παρασκευή 22 Σεπτεμβρίου 2017.**

Οι υποψήφιοι μπορούν να καταθέσουν την αίτηση οι ίδιοι, ή να την στείλουν με συστημένη επιστολή (η ταχυδρομική σφραγίδα αποτελεί απόδειξη για την ημερομηνία αποστολής) στην ταχυδρομική διεύθυνση:

**ΒΙΒΛΙΟΘΗΚΗ ΠΟΛΙΤΙΣΤΙΚΟΥ ΙΔΡΥΜΑΤΟΣ ΟΜΙΛΟΥ ΠΕΙΡΑΙΩΣ**

**Σαλαμίνος 72-74, 17675, Καλλιθέα, Αθήνα, Υπόψιν κας Βασιλικής Τύρλα**

με την ένδειξη:

**Διαγωνισμός συγγραφής και εικονογράφησης παιδικού βιβλίου για ενήλικες/ Εικονογράφηση**

ή να παραδώσουν οι ίδιοι, στην ίδια διεύθυνση κατά τις εργάσιμες μέρες και ώρες 10:00-16:00.

Όσοι επιθυμούν να λάβουν μέρος θα πρέπει να αποστείλουν:

• Την αίτηση συμπληρωμένη σε όλα τα υποχρεωτικά πεδία.

• Τρία (3) αντίτυπα των έργων και 1 cd.

**ΛΟΙΠΟΙ ΟΡΟΙ**

Η οργανωτική επιτροπή θα ορίσει τις κριτικές επιτροπές.

• Πρόσωπο που έχει οποιαδήποτε συγγενική σχέση με τους συμμετέχοντες δεν μπορεί να συμμετέχει σε κριτική επιτροπή.

• Η υποβολή αίτησης συμμετοχής στον διαγωνισμό σημαίνει αυτομάτως ανεπιφύλακτη αποδοχή του παρόντος κανονισμού και αποτελεί υπεύθυνη δήλωση για την αλήθεια και την ακρίβεια των υποβληθέντων στοιχείων.

• Αρμόδια για την επίλυση κάθε ζητήματος σχετικού με την εφαρμογή του κανονισμού είναι η οργανωτική επιτροπή του διαγωνισμού.

Οι ενδιαφερόμενοι μπορούν να απευθύνονται στο τηλέφωνο 210 3739651-2, ή ηλεκτρονικά στη διεύθυνση piop\_library@piraeusbank.gr.